Ir-Regolament tal-Kummissjoni (KE) Nru 315/2002
tal-20 ta’ Frar 2002
dwar l-istħarriġ ta' prezzijiet ta’ karkassi ta’ nagħaġ friski jew imkessħa fi swieq rappreżentattivi fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru 2529/2001 tad-19 ta’ Diċembru 2001 dwar l-organizzazzjoni komuni tas-suq fil-laħam tan-nagħaġ u tal-mogħoż [1], u b’mod partikolari l-Artikoli 20 u 24 tiegħu,
Billi:
(1) Ir-Regolament (KE) Nru 2529/2001 jistabbilixxi sistema ġdida ta’ primjumijiet biex tissostitwixxi s-sistema preskritta fir-Regolament tal-Kunsill (KE) Nru 2467/98 tat-3 ta' Novembru 1998 dwar l-organizzazzjoni komuni tas-suq tal-laħam tan-nagħaġ u l-laħam tal-mogħoż [2], kif emendat bir-Regolament (KE) Nru 1669/2000 [3]. Biex jitqiesu l-arranġamenti l-ġodda u fl-interess taċ-ċarezza huwa meħtieġ li jkunu stabbiliti regoli ġodda biex jissostitwixxu lil dawk preskritti fir-Regolament tal-Kummissjoni (KEE) Nru 1481/86 tal-15 ta' Mejju 1986 dwar l-istabbiliment ta’ prezzijiet ta' karkassi tal-ħaruf frisk jew imkessaħ fi swieq rappreżentattivi tal-Komunità u l-istħarriġ tal-prezzijiet ta' ċerti kwalitajiet oħra ta' karkassi tan-nagħaġ fil-Komunità [4], kif l-aħħar emendat bir-Regolament (KE) Nru 2877/2000 [5].
(2) Skond l-Artikolu 20 tar-Regolament (KE) Nru 2529/2001, l-Istati Membri għandhom jirrekordjaw il-prezzijiet ta’ l-annimali ovini u tal-laħam ta’ l-annimali ovini. Ir-regoli għall-applikazzjoni ta’ rapportaġġ tal-prezzijiet għandhom għalhekk ikunu stabbiliti.
(3) Il-prezzijiet għandhom ikunu dawk irrekordjati fis-suq rappreżentattiv jew fis-swieq ta’ kull Stat Membru għad-diversi kategoriji ta’ karkassi tan-nagħaġ friski jew imkessħa. Barra dan, fejn hemm iktar minn suq rappreżentattiv wieħed fi Stat Membru l-medja aritmetika jew, jekk meħtieġ, peżata ta’ kwotazzjonijiet irrekordjati f’dawn is-swieq għandha tittieħed.
(4) Il-prezzijiet irrekordjati fis-suq għandhom ikunu bbażati fuq il-prezzijiet, eskluża t-taxxa fuq il-valur miżjud, ta’ karkassi, imma mingħajr tnaqqis awtorizzat fir-rigward ta’ ħlasijiet oħra. Prezzijiet tas-suq għandhom ikunu rrekordjati fir-rigward tal-"piż tal-karkassa" kif iddefinit fid-Deċiżjoni tal-Kummissjoni 94/434/KE tat-30 ta’ Mejju 1994 li tippreskrivi regoli dettaljati għall-applikazzjoni tad-Direttiva tal-Kunsill 93/25/KEE dwar l-istħarriġ statistiku li għandu jitwettaq minn Stati Membri fuq il-popolazzjoni tan-nagħaġ u l-mogħoż u l-produzzjoni [6], kif l-aħħar emendata bid-Deċiżjoni 1999/47/KE [7]. Madankollu, għandu jkun permess li din id-definizzjoni ma tintużax fil-każ ta’ karkassi ta’ ħrief żagħżugħa li jiżnu bejn id-9 u s-16-il kilogramma, biex prattiċi tas-suq, li bihom karkassi sħaħ għall-bejgħ bir-ras u l-ġewwieni jġibu valur kummerċjali ikbar, jistgħu jitqiesu.
(5) F’ċerti Stati Membri l-prezzijiet jirrelataw għal prezzijiet ta' annimali ħajjin. Dawn il-prezzijiet għandhom imbagħad jiġu konvertiti permezz ta’ koeffiċjenti approprjati. Madankollu, f’reġjuni fejn l-istima individwali ta’ annimali ħajjin issir biex ikun stmat il-piż tal-karkassa l-konverżjoni tista’ tkun ibbażata fuq dik l-istima.
(6) Biex tkun spjegata l-bażi li fuqha Stati Membri jiġbru l-prezzijiet, dawn għandhom jgħarrfu lill-Kummissjoni bis-swieq rappreżentattivi magħżula u l-kategoriji ta’ karkassi u l-peżar jew l-importanza relattiva ta’ dawk l-elementi użati għall-kalkolazzjoni tal-prezzijiet.
(7) Il-miżuri previsti f'dan ir-Regolament huma skond l-opinjoni tal-Kumitat ta' Ġestjoni għan-Nagħaġ u l-Mogħoż,
ADOTTAT DAN IR-REGOLAMENT:
Artikolu 1
1. Stati Membri li l-produzzjoni tagħom tal-laħam tan-nagħaġ teċċedi l-200 tunnellata metrika kull sena għandhom jibagħtu lill-Kummissjoni, l-iktar tard kull nhar ta’ Ħamis, il-prezzijiet ta’ karkassi friski jew imkessħa ta' ħrief u nagħaġ.
2. Il-prezzijiet għandhom ikunu dawk irrekordjati fl-arei ta’ kwotazzjonijiet imsemmijin fl-Artikolu 12 tar-Regolament (KE) Nru 2529/2001 ta’ Stati Membri li jissodisfaw ir-rekwiżiti preskritti fil-paragrafu 1. Dawn għandhom ikunu prezzijiet bl-ingrossa rrekordjati minn dawk l-Istati Membri fis-suq jew swieq rappreżentattivi matul il-ġimgħa ta’ qabel il-ġimgħa li fiha tingħata l-informazzjoni. Is-suq jew swieq rappreżentattivi għandhom ikunu determinati mill-Istati Membri msemmija iktar ’il fuq. Il-prezzijiet għandhom ikunu kkalkolati fuq il-bażi ta' prezzijiet tas-suq, mingħajr it-taxxa ta’ valur miżjud.
Artikolu 2
1. Il-prezzijiet tas-suq għandhom ikunu rrekordjati fir-rigward tal-"piż tal-karkassa" fis-sens tad-Deċiżjoni Nru 94/434/KE.
Fejn il-prezzijiet huma rrekordjati skond kategoriji differenti ta’ karkassi l-prezz fis-suq rappreżentattiv għandu jkun ugwali għall-medja, peżata b’koeffiċjenti stabbiliti minn Stati Membri biex jirriflettu l-importanza relattiva ta’ kull kategorija, tal-prezzijiet irrekordjati għall-kategoriji msemmija matul perjodu ta’ sebat ijiem fl-istadju ta’ l-ingrossa.
2. Fil-każ ta’ karkassi tal-ħrief li jiżnu sa 16-il kilogramma, u skond il-prattika normali kummerċjali, prezzijiet jistgħu jkunu rrekordjati qabel it-tneħħija tal-ġewwieni u t-tneħħija tar-ras.
Meta prezzijiet huma rreġistrati fuq bażi ta’ piż tal-ħaj, il-prezzijiet kull kilogramma piż tal-ħaj għandhom ikunu diviżi b'koeffiċjent massimu ta’ konverżjoni ta’ 0,5. Madankollu, fejn il-prattika normali hija li tinkludi r-ras u l-ġewwieni mal-karkassa, għal ħrief li jiżnu sa 28 kilogramma piż tal-ħaj l-Istati Membri jistgħu jistabbilixxu koeffiċjent ogħla.
F'reġjuni fejn ir-rekordjar tal-prezz huwa bbażat fuq l-istima individwali tal-piż tal-karkassi tal-ħrief, il-konverżjoni għandha tkun ibbażata fuq dik l-istima.
Artikolu 3
1. Fejn swieq isiru iktar minn darba matul il-perjodu ta’ sebat ijiem imsemmija fl-Artikolu 2(1), il-prezz ta’ kull kategorija għandu jkun il-medja aritmetika tal-kwotazzjonijiet irrekordjati matul kull suq.
2. Fejn ikun hemm numru ta' swieq rappreżentattivi f’area ta’ kwotazzjonijiet il-prezz għal dik l-area ta’ kwotazzjonijiet għandu jkun il-medja tal-prezzijiet irrekordjati fis-swieq imsemmija, peżata b’koeffiċjenti stabbiliti mill-Istati Membri biex jirriflettu l-importanza relattiva ta’ kull suq jew ta’ kull kategorija.
3. Madankollu, fejn ebda informazzjoni ma tkun disponibbli l-prezzijiet tas-swieq rappreżentattivi ta’ dak l-Istat Membru għandhom ikunu ddeterminati b’referenza b’mod partikolari għall-aħħar prezzijiet magħrufa.
Artikolu 4
Stati Membri għandhom jgħarrfu lill-Kummissjoni sa l-1 ta’ Marzu 2002 bi:
(a) is-swieq rappreżentattivi ta’ kull area ta’ kwotazzjonijiet;
(b) il-kategoriji ta' karkassi tal-ħrief;
(ċ) il-koeffiċjenti ta’ peżar u konverżjoni msemmijin fl-Artikoli 2 u 3.
Stati Membri għandhom jgħarrfu lill-Kummissjoni b’xi bidliet fl-arranġamenti fi żmien xahar wara xi tibdil bħal dan.
Artikolu 5
Ir-Regolament (KEE) Nru 1481/86 hu b’dan imħassar.
Artikolu 6
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 20 ta’ Frar 2002.